Bugun Toshkentda O‘zbekiston tashqi ishlar vaziri vazifasini bajaruvchi Baxtiyor Saidov va bir kun avval tashrif bilan mamlakatga kelgan AQSh davlat kotibi Entoni Blinken o‘rtasida muzokaralar boshlandi. Foto: Kun.uz Tashrifdan ko‘zlangan asosiy maqsad O‘zbekiston-AQSh strategik sherikligini yanada rivojlantirish masalalarini muhokama qilishdan iborat. Entoni Blinken O‘zbekistonga tashrifidan avval u Qozog‘istonda bo‘ldi. U 28 fevral kuni Osiyoga turnesi doirasida Qozog‘iston poytaxti Ostonada Markaziy Osiyo mintaqasidagi beshta davlat (Qozog‘iston, Qirg‘iziston, Tojikiston, Turkmaniston va O‘zbekiston) vakillari bilan uchrashuv o‘tkazgandi. Toshkentda u rasmiylar bilan «bir qator mintaqaviy va ikki tomonlama masalalar bo‘yicha hamkorlikni yanada rivojlantirish» yuzasidan muzokaralar o‘tkazishi rejalashtirilgan. Bu uning O‘zbekistonga birinchi tashrifi bo‘ldi.